Manden er blandt andet tiltalt for at have tungekysset flere af pigerne.

En 55-årig pædagogmedhjælper og træner fra en håndboldklub i Odense er tiltalt for seksuelle krænkelser af 20 piger i alderen seks til 11 år.

Krænkelser skulle være sket igennem otte år. Det oplyser TV 2 Fyn.

- Vi har rejst tiltale mod den 55-årige for en lang række tilfælde af blufærdighedskrænkelse mod mindre piger, siger anklager ved Fyns Politi Maria Fanø-Fredeløkke til TV 2/Fyn.

TV 2 Fyn er kommet i besiddelse af anklageskriftet, og det viser, at krænkelserne angiveligt er foregået i perioden 1. august 2007 til 31 december 2015.

Anklageskriftet viser, at den 55-årige er tiltalt for i 20 af sagerne at krænke pigerne i den lokale SFO. I to andre tilfælde er krænkelserne foregået i forbindelse i aktiviteter i håndboldklubben, hvor den 55-årige var træner. Og i et tilfælde har krænkelserne fundet sted i den 55-åriges hjem.

Befølte pigerne udenpå og under tøjet

Ifølge anklagerne, har den 55-årige befølt pigerne både udenpå og under tøjet, herunder på bryst, mave og i skridtet. I flere tilfælde skulle han også have tungekysset pigerne, ligesom han i ét tilfælde er tiltalt for gentagende gange at have anbragt en piges hånd på sit lem uden på bukserne.

Der har tidligere været en lignende sag mod den 55-årige, men dengang blev han frifundet.

- Vi har nu sendt en indstilling til statsadvokaten med en anmodning om, at den sag genoptages, siger Maria Fanø-Fredeløkke til TV 2/Fyn. Anklagemyndigheden kræver den 55-årige idømt fængsel, samt frakendelse af retten til at arbejde med børn og unge under 18 år.

Den 23. november begynder sagen ved Retten i Odense, hvor retten skal gennemlæse 18 videoafhøringer, mens 36 vidner skal afgive forklaring. Der ventes at falde dom den 14. december.